### NN 123/2024 (23.10.2024.), Pravilnik o provedbi Programa državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge

Ministarstvo poljoprivrede, šumarstva i ribarstva

2066

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA DRŽAVNE POTPORE ZA KOMPENZACIJU SMANJENE VRIJEDNOSTI TOVNIH SVINJA ISPORUČENIH NA KLANJE IZ ZONE OGRANIČENJA III USLIJED PRIMJENE POSEBNIH MJERA ZA KONTROLU AFRIČKE SVINJSKE KUGE

Predmet Pravilnika

Članak 1.

Ovim se Pravilnikom propisuje provedba Programa državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge donesenog Odlukom Vlade Republike Hrvatske, klasa: 022-03/24-04/124, urbroj: 50301-05/16-24-4 od 20. ožujka 2024. godine i klasa: 022-03/24-04/358, urbroj: 50301-27/22-24-2 od 16. listopada 2024. godine (u daljnjem tekstu: Program).

Dodjela potpore

Članak 2.

Potpore iz Programa spojive su s unutarnjim tržištem u smislu članka 107. stavka 3. točke (c) Ugovora o funkcioniranju Europske unije (u daljnjem tekstu: UFEU) te su prijavljene Europskoj komisiji na ocjenu u skladu s člankom 108. stavkom 3. UFEU.

Pojmovi

Članak 3.

Pojmovi korišteni u ovom Pravilniku imaju sljedeće značenje:

1. »korisnik« je svaka fizička ili pravna osoba koja je zadovoljila uvjete Programa i ovoga Pravilnika,

2. »mikro, mala i srednja poduzeća« definirana su člankom 2. Priloga 1. Uredbe Komisije (EU) br. 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327/1, 21. 12. 2022.) (u daljnjem tekstu: Uredba o poljoprivrednom izuzeću),

3. »isporuka svinja« u smislu ovoga Pravilnika smatra se evidentiranim dolaznim prometom na klaonicu,

4. obiteljsko poljoprivredno gospodarstvo i obrt registriran za obavljanje poljoprivredne djelatnosti kao fizičke osobe u smislu ovoga Pravilnika smatraju se mikro i malim poduzećima.

Mjera u provedbi Programa

Članak 4.

Mjera u provedbi Programa iz članka 1. ovoga Pravilnika je dodjela sredstava primarnim proizvođačima s čijih objekata u zoni ograničenja III su svinje otpremljene u klaonicu određenu od strane Ministarstva poljoprivrede, šumarstva i ribarstva (u daljnjem tekstu: Ministarstvo) i isporučene u razdoblju od 1. ožujka 2024. godine do 28. veljače 2025. godine.

Uvjeti prihvatljivosti korisnika

Članak 5.

Prihvatljivi korisnici potpore su mikro, mala i srednja poduzeća definirana člankom 2. Priloga 1. Uredbe o poljoprivrednom izuzeću te velika poduzeća, koja proizvode tovne svinje. Svi korisnici moraju ispunjavati sljedeće uvjete:

a) upis u Upisnik poljoprivrednika ili Upisnik obiteljskih poljoprivrednih gospodarstava,

b) upis u Registar objekata (farmi) i

c) isporučili su, s farmi upisanih u Jedinstveni registar držanih životinja koje se nalaze u zoni ograničenja III u klaonice određene za umanjenje rizika od afričke svinjske kuge, grla svinja koja u sustavu razvrstavanja i označivanja na liniji klanja pripadaju u kategoriju T1 ili T2.

Iznos potpore

Članak 6.

(1) Gubitak uslijed smanjene vrijednosti tovnih svinja utvrđuje se na način da se umnožak težine živih svinja isporučenih sa farmi u zoni ograničenja III izravno u klaonicu (evidentiranih u sustavu razvrstavanja i označivanja na liniji klanja kao T1 ili T2) i tržišne cijene u tjednu isporuke svinja na klanje umanji za prihod od prodaje istih i druga plaćanja za iste prihvatljive troškove ukoliko postoje.

(2) U izračunu iz stavka 1. ovoga članka masa svinjskih trupova evidentirana na liniji klanja iskazuje se kao težina živih svinja koristeći prosječan randman prema podatcima Državnog zavoda za statistiku koji iznosi 78 %.

(3) U izračunu iz stavka 1. ovoga članka primjenjuje se tržišna cijena objavljena od strane Udruženja proizvođačkih organizacija proizvođača stoke i mesa – VEZG pomnožena s koeficijentom 0,80 u svrhu pretvorbe u cijenu po kilogramu žive vage.

(4) Iznos potpore ne može premašiti 100 % utvrđenog gubitka i ne može biti veći od umnoška težine živih svinja isporučenih na klanje i 15 % cijene u tjednu isporuke iz stavka 3. ovoga članka.

Oblik i pravila dodjele potpore

Članak 7.

(1) Potpora se dodjeljuje u obliku izravnih bespovratnih sredstava, svi iznosi potpore moraju biti bruto iznosi, tj. prije odbitka poreza ili drugih troškova. Porez na dodanu vrijednost nije prihvatljiv za potporu.

(2) Potpora se ne može dodijeliti poduzetnicima koji podliježu neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nespojivom s unutarnjim tržištem.

(3) Potpora se ne može dodijeliti velikim i srednjim poduzetnicima koji su već bili u poteškoćama u smislu Uredbe o poljoprivrednom izuzeću na dan 31. prosinca 2022. godine.

(4) Potpora se ne može dodijeliti proizvođačima koji ne udovoljavaju propisanim obvezama vezano uz prevenciju i kontrolu afričke svinjske kuge.

Način i rokovi podnošenja zahtjeva

Članak 8.

(1) Zahtjev za potporu se popunjava putem AGRONET zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Po popunjavanju Zahtjeva iz stavka 1. ovoga članka podnositelj je dužan Zahtjev ispisati i ovjeriti potpisom te pečatom ukoliko je pravna osoba.

(3) Uz Zahtjev podnositelj je dužan na računalu popuniti obrazac Izjave o ispunjavanju uvjeta prihvatljivosti i drugim plaćanjima za iste prihvatljive troškove, ispisati ga i ovjeriti potpisom te pečatom ukoliko je pravna osoba, a kojim potvrđuje da:

– je upoznat s odredbama Programa i ovoga Pravilnika,

– su podaci navedeni u Zahtjevu i Izjavi istiniti i

– da će omogućiti sve kontrole nadležnih tijela.

(4) Po popunjavanju Zahtjeva iz stavka 1. i Izjave iz stavka 3. ovoga članka podnositelj je dužan u ZIP datoteku na AGRONET-u priložiti:

a) preslike izdanih računa/otkupnih blokova za grla svinja isporučena izravno u klaonicu u razdoblju od 1. ožujka 2024. godine do 31. kolovoza 2024. godine te u razdoblju od 1. rujna 2024. godine do 28. veljače 2025. godine i evidentirana u sustavu razvrstavanja i označivanja na liniji klanja kao T1 ili T2 u PDF formatu;

b) dokaze o zaprimljenoj uplati za račune/otkupne blokove iz točke a) ovoga stavka u PDF formatu;

c) zbirni zapisnik/zapisnike o razvrstavanju trupova istog posjednika za sve svinje navedene na računima iz točke a) ovoga stavka u PDF formatu;

d) tablicu isporuke svinja na klanje s točnim podacima iz točke a) ovoga stavka u XLSX ili XLS formatu;

e) ugovore o uslužnom tovu za razdoblje za koje se podnosi Zahtjev za potporu u PDF formatu, ukoliko postoje;

f) presliku popunjene i ovjerene Izjave iz stavka 3. ovoga članka u PDF formatu;

g) presliku popunjenog i ovjerenog Zahtjeva iz stavka 1. ovoga članka u PDF formatu.

(5) Obrazac iz stavka 3. ovoga članka i Tablicu iz stavka 4. točke d) ovoga članka objavljuje Agencija za plaćanja na svojim službenim mrežnim stranicama (www.apprrr.hr).

(6) Nakon popunjavanja, ovjeravanja i učitavanja Zahtjeva iz stavka 1. ovoga članka na način opisan u stavku 2. ovoga članka i Izjave iz stavka 3. ovoga članka podnositelj je dužan dostaviti njihove originale na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program državne potpore za kompenzaciju smanjene vrijednosti tovnih svinja isporučenih na klanje iz zone ograničenja III uslijed primjene posebnih mjera za kontrolu afričke svinjske kuge« do roka navedenog u stavku 7. i 8. ovoga članka.

(7) Rok za podnošenje Zahtjeva iz stavka 1. ovoga članka za grla svinja isporučena u klaonicu u razdoblju od 1. ožujka 2024. godine do 31. kolovoza 2024. godine je 20 dana od dana stupanja na snagu ovoga Pravilnika.

(8) Zahtjev iz stavka 1. ovoga članka za grla svinja isporučena u klaonicu u razdoblju od 1. rujna 2024. godine do 28. veljače 2025. godine podnosi se od 10. ožujka 2025. godine do 30. ožujka 2025. godine.

Administrativna kontrola i postupak dodjele potpore

Članak 9.

(1) Ministarstvo dostavlja podatke o težini živih svinja i tržišnoj cijeni u tjednu isporuke iz članka 6. stavka 1. ovoga Pravilnika i podatke o udovoljavanju propisanim obvezama iz članka 7. stavka 4. ovoga Pravilnika.

(2) Prihvatljivim se smatraju isključivo Zahtjevi podneseni na način propisan u članku 8. ovoga Pravilnika.

(3) Zahtjevi iz članka 8. ovoga Pravilnika, podneseni izvan rokova propisanih u članku 8. stavcima 7. i 8. ovoga Pravilnika, neće se razmatrati.

(4) Agencija za plaćanja provodi administrativnu kontrolu Zahtjeva na temelju:

a) uvjeta prihvatljivosti za ostvarivanje prava na potporu navedenih u Programu i ovome Pravilniku i

b) drugih podataka iz internih baza i registara drugih tijela državne uprave i agencija.

(5) Agencija za plaćanja na temelju rezultata provedene administrativne kontrole donosi:

a) Odluku o odobrenju isplata korisnicima, koji su udovoljili uvjetima ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.

(6) Agencija za plaćanja Odluke iz stavka 5. ovoga članka podnositeljima zahtjeva dostavlja u skladu s člankom 15. stavkom 2. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21. 152/22., u daljnjem tekstu: Zakon o poljoprivredi) putem AGRONET-a.

Dopuna i/ili ispravak Zahtjeva/Izjave

Članak 10.

(1) Ukoliko Zahtjev i/ili Izjava nisu potpuni ili ukoliko su potrebni ispravci ili dodatna obrazloženja, Agencija za plaćanja će po završenoj administrativnoj kontroli na svojim mrežnim stranicama objaviti Poziv za dostavu dopune s popisom podnositelja i potrebnim dopunama i obrazloženjima za svakog podnositelja.

(2) Podnositelj je dužan dostaviti traženu dokumentaciju u roku od osam dana od dana objave Poziva za dostavu dopune na mrežnim stranicama Agencije za plaćanja.

Žalbe

Članak 11.

Na odluke iz članka 9. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Povrat potpore

Članak 12.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 13.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 14.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 404-01/24-01/47
 Urbroj: 525-13/862-24-27
 Zagreb, 18. listopada 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.